《小孤山》
清代·李子荣

大江西南来，雪涨浩飞湍。连山叠隐见，孤岛骤巑岏。

贝阙支铁柱，鲛宫涌银盘。姽婳真静女，倭堕摇螺鬟。

风箫激灵籁，石镜明仙颜。凌虚自矫矫，望远故漫漫。

不图惊蠢尔，烽火照狂澜。击楫伊何人，指挥心力殚。

遂令藐姑射，依旧空明间。停桡结崇玩，雅咏非夸谩。

阳冈无堕燹，阴崖有栖翰。浩歌日欲曛，片云天际还。

作者简介：李子荣，字杜生，衡山人。光绪丙戌进士，改庶吉士，授双流知县。有《荷塘诗文钞》。